Splitski ribari o ribolovno-ekološkom pojasu (6/10/04) - 2004-10-06
"Napravili su gore nego što je bilo. Bolje je vratiti se na staro."
Nakon proglašenja ribolovno-ekološkog pojasa Hrvatska će kontrolirati još 30.000 kilometara mora. Ova se odluka ne odnosi na brodove iz zemalja Europske Unije točnije za talijanske i slovenske ribarice koje će loviti ribu po istom režimu kao i do sada. Ministar mora i prometa Božidar Kalmeta izjavio je kako će ribolovno-ekološki pojas hrvatskim ribarima donijeti sigurnost, uklanjanje nelojalne konkurencije i krivolova. Što su o proglašenju pojasa kazali splitski ribari? Ideja o proglašenju hrvatskog gospodarskog pojasa zbog pritisaka naših susjeda Slovenaca i Talijana pretvorila se u njegov umanjeni oblik tako da je nastala hrvatska zaštićena ekološko-ribolovna zona do polovice Jadranskog mora. Mjere u proglašenom pojasu neće se primjenjivati na države članice Europske Unije. Od prije nekoliko dana cjelokupni nadzor hrvatskog mora obavljat će ukupno oko 1.100 djelatnika iz mjerodavnih ministarstava koja raspolažu s 90 brodica, 16 brodova, 6 zrakoplova, 4 helikoptera, radarskim sustavom i bespilotnom letjelicom. Zlatko Šunjić ribar je iz Splita i o proglašenju ribolovno-ekološkog pojasa je istaknuo: "Mislili smo da će ekološka zona pripasti nama čija i je, a ne da će pustiti ponovo Slovence i Talijane da iskorištavaju taj prostor kako su ga i prije koristili. Znači da se nije napravilo ništa. Ne znam što će raditi tih tisuću ljudi za zaštitu ribolovno-ekološkog pojasa. Što će oni činiti? Kontrolirati nas na moru? Malo nam je muke ovako i sad će nam dovesti 1000 ljudi da nam još veće muke stvaraju! Od proglašenja ovog ribolovno-ekološkog pojasa neće se napraviti ništa. Neće u naše more doći ni Crnogorac, ni Albanac, ni Turčin ni Španjolac zbog ribarenja u Jadranu. Zna se tko ovdje lovi i tko radi. Napravili su gore nego što je bilo. Bolje je vratiti se na staro kako je bilo nego ovo što su učinili. Znači da oni čuvaju nas od nas!?”, kaže ovaj ribar. Ribari u Hrvatskoj danas negoduju zbog visokih cijena nafte, poteškoća s privezima za ribarice od 1. svibnja do 1. listopada. Htjeli bi da su im porezi manji te traže subvencije države i kredite za nabavu novih i većih ribarica. Još im teže pada kada znaju da primjerice nakon proglašenja ribolovno-ekološkog pojasa talijanske ribarice koje su u pravilu puno veće od hrvatskih love osim na pučini u zaštićenoj zoni pojasa kao i na 12 milja od hrvatske obale. Zlatko Šunjić splitski ribar o tome je kazao: "Još je lako je za talijansko ribarenje na pučini, ali kad talijanska ribarica dođe na područje mora između Rogoznice i Jabuke, na udaljenosti 12 milja od Rogoznice i tu lovi praktički ispred naše kuće. To nije normalno i nitko na svijetu ne bi dopustio to što mi dopuštamo!” Mićo Gulić, ribar je iz Splita i ustvrdio je da je za hrvatske ribare jedino rješenje proglašenje gospodarskog pojasa. "Potrebno je podijeliti Jadran na pola između Hrvatske i Italije, svatko svoj dio i to je rješenje problema. Sva druga rješenja su gubitničke solucije za hrvatske ribare. Građani se trebaju izjasniti na referendumu o tome jesu li za gospodarski pojas ili za ribolovno-ekološku zonu koja je nedavno proglašena!”, kazao je ovaj Splićanin.